32010D0393
L 180/28
SLUŽBENI LIST EUROPSKE UNIJE
ODLUKA KOMISIJE
od 14. srpnja 2010.
o prekidu postupka protiv subvencioniranog uvoza u vezi s uvozom određenih elemenata za pričvršćivanje od nehrđajućeg čelika i njihovih dijelova podrijetlom iz Indije i Malezije
(2010/393/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 597/2009 od 11. lipnja 2009. o zaštiti od subvencioniranog uvoza iz zemalja koje nisu članice Europske zajednice (1) (Osnovna uredba), a posebno njezin članak 14.,
nakon savjetovanja sa Savjetodavnim odborom,
budući da:
A. POSTUPAK
(1)
Europska komisija („Komisija”) je 30. lipnja 2009. primila pritužbu u vezi s navodnim štetnim subvencioniranjem uvoza određenih elemenata za pričvršćivanje od nehrđajućeg čelika i njihovih dijelova podrijetlom iz Indije i Malezije (dotične zemlje).
(2)
Pritužbu je, na temelju članka 9. stavka 1. i članka 10. stavka 6. Osnovne uredbe, podnio Europski institut za industrijske elemente za pričvršćivanje (EIFI), u ime proizvođača koji predstavljaju veći udio, u ovom slučaju više od 25 % ukupne proizvodnje određenih elemenata za pričvršćivanje od nehrđajućeg čelika u Uniji.
(3)
Pritužba je sadržavala dokaze prima facie o postojanju subvencioniranja i materijalnoj šteti koja iz njega proizlazi, što se smatralo dostatnim kako bi se opravdalo pokretanje postupka protiv subvencioniranog uvoza.
(4)
Prije pokretanja postupka te u skladu s člankom 10. stavkom 7. Osnovne uredbe, Komisija je obavijestila vlade dotičnih zemalja da je primila valjano dokumentiranu pritužbu u kojoj se navodi da je subvencionirani uvoz određenih elemenata za pričvršćivanje od nehrđajućeg čelika i njihovih dijelova podrijetlom iz tih zemalja uzrokovao materijalnu štetu industriji Unije. Vlade dotičnih zemalja su zasebno pozvane na savjetovanje s ciljem pojašnjavanja stanja u vezi sa sadržajem pritužbe i postizanjem uzajamnog rješenja. Tijekom savjetovanja postignuto je zajedničko rješenje.
(5)
Nakon savjetovanja sa Savjetodavnim odborom Komisija je, u skladu s tim, putem obavijesti objavljene u Službenom listu Europske unije (2) pokrenula postupak protiv subvencioniranog uvoza u vezi s uvozom u Uniju određenih elemenata za pričvršćivanje od nehrđajućeg čelika i njihovih dijelova podrijetlom iz dotičnih zemalja, trenutačno obuhvaćenih oznakama KN 7318 12 10, 7318 14 10, 7318 15 30, 7318 15 51, 7318 15 61 i 7318 15 70.
(6)
Komisija je istog dana pokrenula antidampinški postupak u vezi s uvozom određenih elemenata za pričvršćivanje od nehrđajućeg čelika i njihovih dijelova podrijetlom iz dotičnih zemalja u Uniju (3).
(7)
Komisija je poslala upitnike industriji Unije i svim poznatim udruženjima proizvođača u Europskoj uniji, izvoznicima/proizvođačima u dotičnim zemljama, svim udruženjima izvoznika/proizvođača, uvoznicima, svim poznatim udruženjima uvoznika i tijelima dotičnih zemalja. Zainteresirane stranke dobile su priliku izraziti svoje stavove u pisanom obliku i zatražiti raspravu u roku određenom u obavijesti o pokretanju postupka.
B. POVLAČENJE PRITUŽBE I PREKID POSTUPKA
(8)
EIFI je pismom Komisiji od 1. travnja 2010. službeno povukao svoju pritužbu.
(9)
U skladu s člankom 14. stavkom 1. Osnovne uredbe postupak se može prekinuti nakon povlačenja pritužbe, osim ako takav prekid ne bi bio u interesu Unije.
(10)
Komisija je smatrala da bi ovaj postupak trebalo prekinuti, jer ispitni postupak nije doveo ni do kakvih razmatranja koja pokazuju da takav prekid ne bi bio u interesu Unije. Zainteresirane stranke obaviještene su na odgovarajući način i dana im je mogućnost da iznesu svoje komentare. Nisu primljeni nikakvi komentari koji ukazuju na to da takav prekid ne bi bio u interesu Unije.
(11)
Komisija, stoga, zaključuje da bi postupak protiv subvencioniranog uvoza u vezi s uvozom određenih elemenata za pričvršćivanje od nehrđajućeg čelika i njihovih dijelova podrijetlom iz dotičnih zemalja u Uniju trebalo prekinuti,
DONIJELA JE OVU ODLUKU:
Članak 1.
Prekida se postupak protiv subvencioniranog uvoza u vezi s uvozom određenih elemenata za pričvršćivanje od nehrđajućeg čelika i njihovih dijelova podrijetlom iz Indije i Malezije, trenutačno obuhvaćenih oznakama KN 7318 12 10, 7318 14 10, 7318 15 30, 7318 15 51, 7318 15 61 i 7318 15 70.
Članak 2.
Ova Odluka stupa na snagu sljedećeg dana od dana objave u Službenom listu Europske unije.
Sastavljeno u Bruxellesu 14. srpnja 2010.